ROXIE NAFOUSI

önbizalom

8 LÉPÉS, HOGY TUDD,
MENNYIT ÉRSZ

ÉDESVÍZ KIADÓ
BUDAPEST

A fordítás az alábbi kiadás alapján készült:

Roxie Nafousi / CONFIDENCE

First published as CONFIDENCE in 2025 by Yellow Kite
an imprint of Hodder & Stoughton Limited, an Hachette UK company.

Fordító

Erdő Orsolya

Szerkesztő

Besenyő Viktória

Olvasószerkesztő

Ligeti Szilvia

Copyright © Roxie Nafousi, 2025

Hungarian translation © Erdő Orsolya, 2025

Hungarian edition © Édesvíz Kft., 2025

Cover design © Édesvíz Kft., 2025

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó: Novák András igazgató

Műszaki vezető: Ortutay Judit

Tipográfia: Skiathos Visuals

Borítóterv: Goart Bt.

Elektronikus formátum
Békyné Kiss Adrien

EPUB ISBN 978-963-507-660-4

MOBI ISBN 978-963-507-661-1

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

Édesapámnak.
Köszönöm a bölcsességedet, az önzetlenségedet, az odaadásodat és a szeretetedet. Megtanítottál a kemény munka és a kitartás értékére, valamint a pozitív gondolkodás fontosságára. Te formáltál azzá az emberré, aki ma vagyok, és ezért örökké hálás leszek neked.

Hiányzol, és nagyon szeretlek, x

BEVEZETÉS

Mindennek, amit teszünk, az önbizalom az alapja. Ez a láthatatlan erő formálja a döntéseinket, irányítja a tetteinket, és végső soron meghatározza, hogyan éljük az életünket. Ez teszi lehetővé számunkra, hogy nagy dolgokat álmodjunk, kockázatot vállaljunk, és olyan életet teremtsünk, amit igazán szeretünk. Sokak számára mégis megfoghatatlannak tűnhet – valami olyasminek, ami kizárólag azok számára van fenntartva, akik már amúgy is tudnak mindent. Ennek a könyvnek az a célja, hogy megmutassa: az önbizalom nem valami elérhetetlen dolog, hanem olyasvalami, amit ápolni, táplálni és fejleszteni lehet.

Az önbizalomnak sokféle meghatározása létezik. Vannak, akik szerint azt jelenti, hogy bízunk a saját képességeinkben, ítéleteinkben és készségeinkben. Mások szerint az a lényege, hogy elhisszük: képesek vagyunk hatékonyan kezelni a feladatokat és a kihívásokat. Megint mások azt mondják, hogy az önbizalom az önmagunkba vetett hit és az ennek nyomán keletkező biztonságérzet.

Szerintem az önbizalom mindezeket a dolgokat magában foglalja, és még sok minden mást is. Úgy vélem, az igazi önbizalom abban gyökerezik, hogy megrendíthetetlenül hiszel a saját értékességedben. Megbecsülöd a benned rejlő értékeket, elfogadod és méltányolod azt, aki vagy, és mindazt, ami vagy. Arról szól, hogy bízol magadban, tiszteled magadat, és éppen úgy elfogadod az erősségeidet, mint a tökéletlenségeidet. Az önbizalom azt jelenti, hogy kétségek nélkül elhiszed, hogy érdemes vagy mindarra a szeretetre, sikerre és bőségre, amit az élet nyújthat számodra.

AZ ÖNBIZALOM NEM KIABÁL.

Az önbizalmat gyakran félreértelmezik. Sokan azt hiszik, a nagyhangú embereknek nagy az önbizalmuk is, vagy hogy az önbizalom kapcsolatban áll valamiféle felsőbbrendűségi érzéssel. Az igazi önbizalomnak azonban semmi köze a hencegéshez és a hangoskodáshoz – nem arról szól, hogy mások felett állunk. Ez egy létállapot, és annyit tesz, hogy céltudatosan és magabiztosan mozgunk a világban. Ez egy belső hang, amely azt mondja: „Értékes vagyok. Elég vagyok.” Az önbizalom egyfajta nyugodt, rendíthetetlen hit abban, hogy bármi kerül is az utunkba, képesek vagyunk kezelni.

Azt viszont biztosan tudod, mi az önbizalomhiány, hiszen ezt a könyvet olvasod. Valószínűleg azzal is tisztában vagy, hogy az önbecsülés hiánya számtalan módon hátráltat téged. Éreztél már tétovázást, ami meggátolt abban, hogy megszólalj, még akkor is, ha értékes mondanivalód lett volna. Éreztél már félelmet, ami visszatartott attól, hogy kihasználd a felbukkanó lehetőségeket, érezted már azt, hogy nem bízhatsz a saját képességeidben, és érezted már magad láthatatlannak, amikor pedig kétségbeesetten szeretted volna, hogy lássanak. Éreztél már fájdalmat, amikor másokhoz hasonlítottad magadat, és azt hitted, alulmaradtál, érezted már, mennyire kimerítő, hogy minden döntésedet kétszer meggondolod, és milyen frusztráló, amikor megbénít a saját bizonytalanságod.

Az alacsony önbecsülés nem a háttérben ücsörög csendesen, hanem az életed minden területére beszivárog. Hatással van a kapcsolataidra, a karrieredre, az ambícióidra, és arra, ahogyan önmagadat látod. Arra késztet, hogy visszahúzódj, amikor előre kellene lépned, és kevesebbel is beérd, amikor pedig sokkal többet érdemelnél. Visszatart mindentől, amit szeretnél, és szakadékot teremt a között, aki vagy és a között, aki lehetnél. Most azonban azért vagy itt velem, mert készen állsz rá, hogy betemesd ezt a szakadékot, és azonosulj önmagad legmagabiztosabb, legerősebb változatával, akivé csak képes vagy válni.

AZ ÖNBIZALOMHIÁNY NEM SZEMÉLYES, HANEM GLOBÁLIS KÜZDELEM.

Az önbizalom megcsappanása gyakran fiatalkorban kezdődik. A serdülők mintegy 70 százaléka számol be arról, hogy alkalmatlannak vagy önbizalomhiányosnak érzi magát. Mivel ezek az évek kritikusak az önazonosság kialakulásának szempontjából, nagyon sok fiatal a felnőtt életébe is magával viszi a bizonytalanságát, amely szorongás, depresszió és folyton elszalasztott lehetőségek formájában manifesztálódik.

A kutatások szerint számos mentális probléma, beleértve a depressziót, az étkezési zavarokat és a szorongást, összefüggésben van az alacsony önbecsüléssel. A közösségi média csak fokozza ezt az érzést. A Pew Research Center tanulmánya szerint a tizenévesek 23 százaléka a közösségi médiában látottak miatt rosszabbul érzi magát a saját életével kapcsolatban.

A munkahelyünk sem mentes az önbizalomhiány hatásaitól. Nyilván te is hallottál már az imposztorszindrómáról, amely miatt tehetséges emberek csalónak érzik magukat, folyamatosan kételkednek a saját képességeikben, és attól tartanak, hogy nem érdemlik meg a sikereket. Ez a probléma megakadályozza őket abban, hogy vezetői szerepet vállaljanak, megosszák az ötleteiket, és a céljaik elérésére törekedjenek. A könyvvizsgálati, adóügyi és tanácsadási szolgáltatásokat nyújtó független szakmai szolgáltatók globális szervezetének tanulmánya szerint a dolgozó nők 75 százaléka szembesült már az imposztorszindrómával.

A Dove felmérése azt állapította meg, hogy a nők 85 százaléka és a lányok 79 százaléka a külsejével kapcsolatos aggodalmak miatt marad ki fontos tevékenységekből. Az önbizalomhiány tehát emberek millióit akadályozza meg abban, hogy teljes mértékben részt vegyenek a saját életükben, és ennek következtében olyan élményekből és lehetőségekből maradnak ki, amelyek örömöt és kiteljesedést nyújtanának számukra.

Ez igen sötéten hangzik, tudom. Azonban van egy jó hírem: az önbizalom fejleszthető, én pedig a személyes küldetésemnek tekintem, hogy segítsek ebben az embereknek. Az önbizalom nem állandó tulajdonság, hanem olyasvalami, amit lépésről lépésre fel lehet építeni és fejleszteni. Pontosan ezért írtam ezt a könyvet. Az Önbizalom több, mint egy útmutató; inkább felkérés a benned rejlő összes lehetőség maximális kihasználására. Ez a könyv segít, hogy felismerd: már most is nagyszerű vagy, elég vagy, és az értékességed nem olyan dolog, amit ki kellene érdemelned vagy be kéne bizonyítanod.

AZ ÖNBIZALOM NEM LUXUS, HANEM A TELJES, HITELES ÉLET KULCSA. NÉLKÜLE A SAJÁT BIZONYTALANSÁGUNK TÚSZAI VAGYUNK.

AZ ÖNBIZALOMHOZ VEZETŐ UTAM

Oxfordban nevelkedtem, de iraki lányként nagyon is tudatában voltam annak, hogy nem illek oda. Korán felismertem a különbözőségeimet: barna volt a bőröm, a hajam sötét és göndör, otthon pedig más kulturális hagyományokat követtünk, másfajta ételeket fogyasztottunk, és az ünnepeink is mások voltak. Az iskolában ezek a különbségek elválasztottak a többiektől: a gyerekek sokszor kihagytak a játékból, vagy nem választottak be a csapatukba. Itt kezdődött önmagam elutasítása. Szégyelltem a kultúrámat, és azt, aki voltam. A helyzet csak rosszabb lett a 9/11 tragikus eseményeit követően, amikor a világot elárasztották a hozzánk hasonló emberekkel kapcsolatos tévhitek és ítélkezések. Úgy éreztem, nem tartozom sehová – elutasítottam a kultúrámat, a világ pedig engem utasított el.

És nemcsak a származásommal volt bajom, hanem a kinézetemmel is. Tisztán emlékszem arra, amikor először csúnyának éreztem magam. Hétéves voltam, és a földszinti fürdőszoba tükrében nézegettem a sötét karikákat a túl nagy szemem alatt, a lógó szemöldökömet és a girbegurba fogsoromat. Az érzelmi probléma velem együtt nőtt, és idővel meggyőződésemmé vált, hogy „förtelmes” vagyok, „egy szörnyeteg”. Biztos voltam benne, hogy a csúnyaságom miatt utasítanak el a fiúk, ezért nem tartozom a népszerű lányok közé, és ezért gúnyolnak olyan sokszor a kortársaim.

Amikor tizenegy éves voltam, a „legjobb barátom” elárulta: mindenki arról beszél, mennyire hegyes az állam. Ez lett hát a legújabb tétel az utált vonásaim listáján. Tizenkettő lehettem, amikor az egyik fiú osztálytársam közölte: „Sokkal jobban néznél ki, ha rendbe hozatnád a fogaidat, és megszabadulnál a pattanásaidtól.” Tizennégy éves koromban egy lány, aki fölöttem járt, megjegyezte a közösségi oldalamon, hogy úgy nézek ki, mint aki túl sok muffint evett – ez volt a belépőm a táplálkozási zavarok területére. Hat évig színes kontaktlencsét viseltem (a sötétbarna szememet élénk kék lencsével takarva), mindennap kivasaltam a hajamat, túl sok sminket használtam, és a húszas éveim végén még egy orrplasztikát is bevállaltam. De bármit is tettem a külsőmmel, az intenzív önutálat és a belső kritika sosem csillapodott.

Visszatekintve szomorúságot érzek, amiért annyi időt, energiát és lehetőséget elvesztegettem, és rengeteg dolgot kihagytam. Oly sok mindent nem tettem meg, csak azért, mert nem éreztem elég jónak magam. A bizonytalanság, a kétségek és a korlátozó hiedelmek miatt a boldogtalanságban ragadtam. Nem is csoda, hogy amikor alkoholt ittam és drogoztam, a szerektől kapott hamis önbizalom igencsak addiktívnak bizonyult. Megmentett az önutálattól, mert ha csak egy rövid időre is, de azt az érzést nyújtotta, hogy olyasvalaki lehetek, akit szeretek, aki tartozik valahová.

Természetesen ezek az anyagok csak ideiglenes megoldást nyújtottak. Csupán elfedték a fájdalmat, anélkül, hogy meggyógyították volna. Ahogy idősebb lettem, az életem valósága kezdett rácáfolni azokra a reményekre, amelyeket egykor önmagammal kapcsolatban dédelgettem. Boldog, sikeres, kiegyensúlyozott ember akartam lenni, akit szeretnek, de ezt nem érhettem el, mert túl sok szégyent és önutálatot hordoztam magamban. 2018 májusában kerültem a mélypontra, és akkor rádöbbentem: nem élhetek így tovább. Akkortájt hallgattam bele egy podcastbe, amely egy „manifesztáció” nevű dologról szólt. Egyebek között arról beszéltek benne, hogy a manifesztáció sikere valójában az önértékelésben gyökerezik – vagyis olyan életet teremtünk, amilyet szerintünk megérdemlünk. Ennek hallatán arra gondoltam: Ha nincs önértékelésem, akkor nem csoda, hogy megrekedtem.

Így kezdődött az átalakulásom. Egyre többet próbáltam megtudni a manifesztációról, nemcsak célok elérése vagy dolgok bevonzása miatt, hanem egy mélyreható váltás érdekében azzal kapcsolatban, ahogyan magamat látom, ahogyan magam iránt érzek, és ahogyan önmagam számára megmutatkozom. Rájöttem, hogy az életem legnagyobb akadálya nem a múltam, a kultúrám vagy a külsőm, hanem az értékemmel kapcsolatos hiedelmem.

Az egyik első szükséges lépés az volt, hogy elutasítás helyett el kellett fogadnom a másságomat. Meg kellett békülnöm azokkal a dolgokkal, amelyeket korábban rejtegetni próbáltam. Eldobtam a színes kontaktlencsét, és elkezdtem újra kapcsolódni a gyökereimhez. Meg kellett tanulnom szeretni önmagamat. Elkezdtem elfogadni a kulturális örökségemet és az egyediségemet. Nekiláttam helyreállítani a testemmel való kapcsolatomat, felismerve, hogy semmilyen külső változás nem változtathatja meg azt, ahogyan magammal kapcsolatban érzek. Belső munkát kellett végeznem ahhoz, hogy valóban felismerjem az értékemet.

A manifesztáció és az önbizalom szoros összefüggésben áll egymással. A legnagyobb ajándék, amit a manifesztáció adott nekem, az volt, hogy végre felismertem az erőmet és a bennem rejlő lehetőségeket. Minél többet dolgoztam az önbizalmamon, annál hatékonyabban tudtam manifesztálni az általam kívánt életet. A tapasztalataim és az általam tanultak felhasználásával megírtam a Manifesztáció{1} és a Manifesztáció: Merülj mélyebbre{2} című könyveket, amelyek több mint egymillió emberhez jutottak el szerte a világon. A megírásuk célja nem csupán a manifesztációs technikák megosztása volt; azt is szerettem volna bemutatni, hogy a gondolkodásmódunk – és végső soron az önbizalmunk – megváltoztatása milyen varázslatos módon képes átalakítani az életünket.

Szeretném, ha megértenéd: az önbizalom nem csupán kiegészítője a manifesztációs utazásodnak, hanem a központi tényezője. Minél magabiztosabbak vagyunk, annál jobban hiszünk a képességeinkben, és annál hatékonyabbak vagyunk a megérdemelt élet megteremtésében.

EZ A KÖNYV SEGÍT, HOGY BELÜLRŐL ÉPÍTHESD ÉS ÁPOLHASD AZ ÖNBIZALMADAT AZ ÉLET MINDEN TERÜLETÉN.

Az önbizalom teljesen átalakította az életemet. Alapvető dologgá vált számomra, amely lehetővé teszi, hogy önmagamként nyilvánuljak meg, tárt karokkal fogadjam a lehetőségeket, és elhiggyem, hogy bármit képes vagyok kezelni, ami az utamba kerül. Az önbizalmam azonban nem egyetlen áttörő pillanatban érte el a mostani szintjét. Ez egy fokozatos folyamat volt, amely során el kellett köteleznem magam, hogy tisztelem magamat, kedves leszek magamhoz, és úgy viselkedem, mint az a személy, akivé válni szeretnék. És az utam még mindig tart. Mindennap újra meg újra eldöntöm, hogy tudatosítom magamban az értékességemet, és a legautentikusabb énemként élek. Az egésznek a lényege nem az, hogy tökéletesnek kell lennem, vagy soha nem szabad félelmet éreznem, hanem az, hogy bízom magamban, és a hibáim és a félelmeim ellenére is cselekszem. Megengedem magamnak, hogy sebezhető legyek, hogy hibázzak, és mindig hajlandó vagyok tanulni.

Azért osztom meg veled a történetemet, mert szeretném, ha felismernéd, hogy az önbizalom fejleszthető, függetlenül attól, honnan indulunk, és mennyire érezzük magunkat összetörtnek. Te is képes vagy újradefiniálni azt, hogy ki vagy, elhallgattathatod a belső kritikusodat, és megtestesítheted azt a személyt, akinek mindig is lenned kellett volna. Az önbizalom nem a beilleszkedésről szól, vagy arról, hogy mások elfogadjanak, hanem arról, hogy teljes mértékben elfogadod önmagad, és engeded, hogy belső fényed felragyogjon.

Szeretném, ha tudnád, hogy nem vagy egyedül ebben a törekvésben. Mindannyiunknak megvannak a magunk küzdelmei, bizonytalanságai és félelmei. És pontosan azok miatt a dolgok miatt vagy gyönyörű és egyedi, amelyekről azt hiszed, hogy értéktelenné tesznek. Ezzel a könyvvel abban próbálok neked segíteni, hogy megtaláld az erődet, felépítsd az önbizalmadat, és megváltoztasd az életedet. Az út talán nem lesz könnyű, de annyit megígérhetek, hogy megéri végigjárni. És nem egyedül jársz ezen az úton – minden lépésnél veled leszek. Értékes vagy, úgy, ahogy vagy, és megérdemled, hogy szeretettel, örömmel és rendíthetetlen önbizalommal teli életet élj.

MIÉRT VAN SZÜKSÉGÜNK ÖNBIZALOMRA?

A pszichológiában az önbizalmat elengedhetetlenül fontos lépcsőfoknak tartják a kiteljesedett élet eléréséhez. Abraham Maslow pszichológus 1954-ben kidolgozta elméletét, a szükséglethierarchiát, amely az emberi szükségletek öt szintjét állapítja meg, a legalapvetőbbtől kezdve a bonyolultabb pszichológiai és önmegvalósítási szükségletekig.

A Maslow-piramis így néz ki:

A modell azt sugallja, hogy ha az ember minden alapvető szükséglete kielégítést nyer – élelem, víz, hajlék, pihenés, biztonság, védettség –, akkor könnyebben képes kielégíteni a pszichológiai szükségleteit. Maslow szerint alapvető szükséglet az önbecsülés is, vagyis az az érzés, hogy kompetensek, tehetségesek és értékesek vagyunk.

Ha megfelelő az önbecsülésünk (és az önbizalmunk), akkor sokkal jobbak a kilátásaink, hogy eljussunk a piramis csúcsára, az önmegvalósításhoz, amit akár kiteljesedésnek is nevezhetünk. Ezen a szinten fedezzük fel a tehetségünket, kihívásokat vállalunk, személyes fejlődésre törekszünk, továbbá itt kezdünk el célt keresni, és önmagunkon túlra tekinteni. Az önbizalom teszi lehetővé, hogy összekapcsolódjunk a világgal, tartalmas kapcsolatokat építsünk, kövessük a céljainkat, és felfedezzük, kinek kellene lennünk. Egyszerűen fogalmazva, az önbizalom nemcsak „jó, ha van”, hanem az emberi tapasztalat alapvető része. Mindenkinek szüksége van rá, mindenki megérdemli, és ami a legfontosabb, mindenki számára elérhető.

A kutatások szerint az önbizalom az élet szinte minden területére pozitív hatást gyakorol. Íme néhány példa.

1. Javítja a munkahelyi teljesítményt: A kutatások azt mutatják, hogy az önbizalom kulcsfontosságú hajtóerő mind a munkahelyi elégedettség, mind a pénzügyi sikerek terén. Egy munkahelyi viselkedésről szóló tanulmány szerint a magasabb önbecsüléssel rendelkező emberek gyakrabban kezdeményeznek, jobban tárgyalnak, és hatékonyabban működnek együtt másokkal. E tanulmány azt is megállapította, hogy a magabiztosabb emberek elégedettebbnek érzik magukat a munkahelyükön.

2. Csökkenti a szorongást, a depressziót és a stresszt: Egy kutatásban három éven keresztül figyeltek pszichiátriai problémákkal küzdő serdülőket. Azt találták, hogy azok a résztvevők, akiknek magasabb volt az önbecsülésük, a hároméves periódus végén kevesebb szorongásos, depressziós és figyelemzavaros tünetet mutattak. Egy másik, fiatalok körében végzett vizsgálat szintén azt találta, hogy az önbecsülés javítja a stresszel szembeni ellenálló képességet.

3. Növeli a vonzerőt: Az önbizalom a legvonzóbb tulajdonság. Tanulmányokból kiderült, hogy a magabiztos embereket a többiek is vonzóbbnak találják. Az önbizalom a randevúk során is hasznos, mivel a magabiztos embereket nemcsak szociálisan, de romantikus szempontból is vonzóbbnak tartják.

4. Javítja a társas kapcsolatokat: A kutatások szerint a magas önértékeléssel rendelkező emberek általában jobb társas kapcsolatokkal rendelkeznek. Az önbizalom segít abban, hogy új emberekhez közeledjünk, és tartalmas kapcsolatokat alakítsunk ki.

5. Sikeresebbé teszi a szerelmi kapcsolatokat: Kutatások kimutatták, hogy az önbizalom segít egészségesebb párkapcsolati dinamikát teremteni. Ennek több oka is van: az önbizalomnak köszönhetően képesek vagyunk megfogalmazni szükségleteinket, vágyainkat, határainkat, és hatékonyan oldjuk meg a konfliktusokat. Előnyös a biztonságos kötődés, a bizalom és az érzelmi biztonság szempontjából is; ha biztosabbak vagyunk magunkban, kevésbé függünk a partnerünk megerősítésétől, ráadásul minél magabiztosabbak vagyunk, annál kevésbé valószínű, hogy a bizonytalanságainkat és szorongásainkat kivetítjük a párkapcsolatunkra.

6. Kreatívabbá tesz: A korlátozó hiedelmeink azt is korlátozzák, hogy szerintünk mi az, ami lehetséges. Ám ha magabiztosak vagyunk, nagyobb eséllyel vállalunk kockázatot, vezetünk be újításokat, és gondolkodunk a megszokottól eltérő módon. Egy tanulmány szerint azok az emberek, akik bíznak a kreatív képességeikben, hajlamosabbak több eredeti ötlettel előállni. A kutatások azt is kimutatták, hogy ha magabiztosak vagyunk, kevésbé támaszkodunk mások jóváhagyására, ami több lehetőséget teremt az autentikus önkifejezésre.

MIÉRT KÜZDÜNK ÖNBIZALOMHIÁNNYAL?

Most, hogy már tudod, milyen rengeteg embernek jelent problémát az önbizalomhiány, és azt is, hogy miért van szükségünk önbizalomra, vizsgáljuk meg, miért viaskodunk a hiányával oly sokan!

Úgy vélem, négy fő oka van annak, hogy az önbizalommal kapcsolatos problémák ennyire sok embert érintenek, bár ezek az okok mély összefüggésben állnak egymással. A könyvből alaposan megismered majd azt a nyolc lépést, amelyek segítségével fejlesztheted az önbizalmadat, de itt az elején is szeretném felvázolni, hogy elkezdhess azon gondolkodni, vajon a te esetedben miből ered az önbizalomhiány.

Az agyunk

Az emberi elme úgy van programozva, hogy a pozitív dolgok helyett inkább a negatívakra összpontosítson, amit a pszichológusok negatív szűrőnek neveznek. Ez az evolúciós tulajdonság hasznos volt az őseinknek, akiknek a túlélés érdekében nagyon is tudatában kellett lenniük a fenyegetéseknek, hogy elkerüljék például a ragadozók támadását. A negatív tapasztalatok gyakran közvetlen veszélyt jeleztek, ezért az agyunk olyanná fejlődött, hogy ezeket helyezze előtérbe.

Ma már nem kell életveszélyes ragadozókkal szembenéznünk – helyette ott vannak a szigorú főnökök, a gúnyos megjegyzések és a közösségi média nyomása. A problémát az jelenti, hogy az agyunk sokszor nehezen tud különbséget tenni a valódi fenyegetések és a mindennapi stresszorok között. Emiatt annyira túlreagáljuk a kritikákat és a negatív visszajelzéseket, mintha az életben maradásunk lenne a tét.

Ennek eredményeképpen inkább a kellemetlen tapasztalatokra koncentrálunk, ahelyett, hogy az elért eredményeinket ünnepelnénk. A negatív szűrő, amely egykor megvédett minket, most az önbizalomhiány ördögi körében tart, felerősítve a félelmeinket és a bizonytalanságunkat. Az 1. lépésben (Urald a gondolataidat!) azt vizsgáljuk meg, hogyan dolgozik ellenünk az elménk – és ami még fontosabb, hogyan változtathatunk ezen.

Szülők és gyermekkor

A neveltetésünk jelentős szerepet játszik abban, hogy felnőttként milyennek látjuk magunkat. Lehet, hogy a gyerekkorod nem volt traumatikus, de bizonyos élmények és tapasztalatok akkor is nyomot hagyhattak az önbizalmadon.

A traumával kapcsolatos munkásságáról híres orvos, dr. Máté Gábor segített kibővíteni a trauma definícióját, hogy az ne csak az egyértelműen traumatikus eseményeket foglalja magában, hanem a látszólag jelentéktelen pillanatokat is, amelyek hatást gyakorolnak az önértékelésünkre. Nem magát az eseményt nevezi traumának, hanem azt, ahogyan az esemény hat az emberi pszichére. Talán sokszor kiritzáltak téged azért, mert „túl harsány” vagy „rendetlen” vagy, ami ahhoz vezetett, hogy azt hitted, bizonyos részeid elfogadhatatlanok.

Még a pozitív megerősítéseknek is lehetnek negatív hatásai. Ha állandóan dicsértek, hogy milyen „okos” és „szép” vagy, akkor az értékeidet kizárólag ezekhez a tulajdonságokhoz kapcsoltad, ami egy külső megerősítéstől függő, törékeny értékességtudatot eredményezett.

Nem arról van szó, hogy a szüleinket/gondviselőinket kéne hibáztatnunk – ők azt tették, ami tőlük telt, és sokszor a saját neveltetésük alapján cselekedtek. Azt azonban fontos tisztázni, hogy ezek a korai tapasztalatok mélyen befolyásolták az önbizalmunkat, és kialakították azt a narratívát, amit magunkkal vittünk a felnőttkorba.

Kortárscsoportok és barátságok

A valahová tartozás szükséglete az emberi lét alapvető része. A Maslow-féle szükségelmélet szerint az az érzés, hogy szeretnek és elfogadnak, az egyik pszichológiai alapszükségletünk. Az életben maradásunk egykor egy csoporthoz – a „törzsünkhöz” – tartozástól függött, ezért a beilleszkedés ösztöne mélyen gyökerezik bennünk. Nem meglepő hát, hogy a kortárs csoportok jelentős hatással vannak az önbizalmunkra.

A valahová tartozás igénye már egészen fiatalon felbukkan. Erre tavaly lettem figyelmes, amikor a fiam, Wolfe, négyéves lett. Akkor kezdte az óvodát, odakint hideg volt, és sapkára volt szüksége. Elmentem hát a boltba, és vettem neki egy pókemberes sapkát, mert akkoriban imádta Pókembert. De valahányszor rá akartam adni a sapkát, mindig visszautasította. Végül aztán elmagyarázta, miért. Azt mondta: „Anya, félek, hogy a többi fiú kinevet.” Ezt hallva összeszorult a szívem. Már ilyen fiatalon tudatosult benne a beilleszkedés fontossága.

Gyermekként élesen tudatosul bennünk, miben vagyunk mások, mint a többiek, és az iskola az összehasonlítgatás remek terepe. A gúnyolás, a kívülállóság érzése és a beilleszkedésért folytatott küzdelem maradandó sebeket hagyhat. A valahová tartozás vágya sosem tűnik el belőlünk, az elutasítástól és kirekesztéstől való félelem azonban sokszor akadályozza az önbizalom kiteljesedését. A 3. lépésben (Ne akard, hogy mindenki kedveljen!) azon dolgozunk majd, hogy feloldjuk ezeknek a sérüléseknek egy részét.

Társadalom és kultúra

Mindig a társadalom diktálja, hogy mi az értékes, kívánatos és szép, ám az ideálok folyamatosan változnak. Én, aki az 1990-es években nőttem fel, a magazinokban és a tévében feltűnő karcsú, kék szemű, szőke nőket bálványoztam. Hozzájuk hasonlítottam magamat, és amikor nem értem fel hozzájuk, kevésnek éreztem magam. A kultúra – reklám, mozifilm, könyv, zene – jelentősen befolyásolja, hogy mit tartunk kívánatosnak, és mit nem.

Annak ellenére, hogy a mai kultúra öles léptekkel halad a még nagyobb sokszínűség felé, a közösségi média jelentősen felerősítette bennünk a kényszert, hogy másokhoz hasonlítgassuk magunkat. Tökéletességet mutató, filterezett képekkel bombáznak minket, amelyek mellett kiemelkednek vélt hibáink. Az idealizált életek látványa azt az érzés keltheti bennünk, hogy mi erről lemaradunk, ami táplálja az elégtelenség érzését, és aláássa az önértékelésünket. A 4. lépésben (Hagyj fel az összehasonlítgatással!) azzal foglalkozunk részletesen, hogy a közösségi média és a modern kultúra milyen hatást gyakorol az önbizalmunkra, és hogyan tudunk tájékozódni ezen a nyomasztó terepen.

Továbblépés

Fontos, hogy ne legyünk nagyon szigorúak magunkkal. Tekintve a ránk nehezedő jelentős nyomást – a neveltetésünket, a környezetünket és az irreális társadalmi ideálokat –, nem csoda, hogy oly sokan küzdenek önbizalomhiánnyal. Mégis van remény. Még ha úgy is érzed, hogy a körülmények ellened vannak, tudnod kell, hogy a kihívások teljes mértékben legyőzhetők, te pedig a lehető legmagabiztosabb önmagaddá válhatsz. Azért vagyok itt, hogy megmutassam, hogyan érd ezt el.

ÜDVÖZÖLLEK AZ ÖNBIZALOM FELÉ VEZETŐ UTAZÁSODON!

Ezzel a könyvvel abban szeretnék neked segítséget nyújtani, hogy leküzdhesd az akadályokat, amelyek károsan hatnak az önértékelésedre, és megakadályozzák, hogy teljesebb életet élhess. Nyolc lépésben fogjuk feltárni, hogyan építhetsz ki magadban igazi önbizalmat. Ez nem az a fajta önbizalom, mint amikor bátornak mutatod magad, vagy úgy teszel, mintha minden rendben lenne, hanem valódi önbizalom, amely önmagad elfogadásában, a rugalmasságban és a saját értékességed megértésében gyökerezik.

Nyolc lépésem az önbizalom kiépítéséhez a következő:

• 1. lépés: Urald a gondolataidat!

• 2. lépés: Cselekedj célzottan!

• 3. lépés: Ne akard, hogy mindenki kedveljen!

• 4. lépés: Hagyj fel az összehasonlítgatással!

• 5. lépés: Ünnepeld magad!

• 6. lépés: Tegyél meg nehéz dolgokat!

• 7. lépés: Légy mások szolgálatára!

• 8. lépés: Mutatkozz a legjobb önmagadként!

Minden egyes lépés tárgyalása során megosztom veled azokat az eszközöket, amelyeket magam is alkalmaztam, és a klienseimnek is megtanítottam a workshopokon – ezek kipróbált, bevált módszerek az önbizalom felépítéséhez. Azt javaslom, hogy sorban haladj, mert az első lépések alapozzák meg a későbbieket. Ugyanakkor arra bátorítalak, hogy ha már egyszer végigolvastad az egész könyvet, térj vissza újra bizonyos részekhez, ugrálj a fejezetek között, és ha szeretnéd, próbálgasd a különböző eszközöket.

Számos különböző kifejezés kapcsolódik az „önbizalom” szóhoz, a könyv végén mellékeltem egy jegyzéket róluk. Nézd meg, mert ezek a kifejezések gyakran felbukkannak majd a kötetben.

Alig várom, hogy megismerd önmagad legmagabiztosabb változatát. Kezdjünk is hozzá!

Megjegyzés: Ez a könyv azért született, hogy a segítségével kiépítsd magadban az önbizalmat, változtass a gondolkodásodon, és erőteljes lépéseket tegyél annak a csodás életnek a megteremtése felé, amit megérdemelsz. Ha esetleg jelentős mentális kihívásokkal küzdesz, azt javaslom, kérj szakmai segítséget ehhez az utazáshoz. A terápia, a tanácsadás és a professzionális támogatás más formái biztosíthatják a gyógyuláshoz és a fejlődéshez szükséges törődést és útmutatást. Ne feledd, a segítségkérés az erő jele, amit az e könyvben fellelhető eszközökkel párosítva elindulhatsz a tartós változás felé.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 Budapest, Múzeum krt. 23.

konyvesbolt@edesviz.hu
00-36-30-919-5314

ÉDESVÍZ + magazin
ÉRDEKES INFORMÁCIÓK SZERZŐKRŐL ÉS KÖNYVEKRŐL
CIKKEK AZ ÖNFEJLESZTÉS - ÉLETMÓD - SPIRITUALITÁS -
PSZICHOLÓGIA - EZOTÉRIA - COACHING - YOUNG ADOULT TÉMAKÖREIBEN
BLOGGEREK KÖNYVAJÁNLÓI

Keresd a www.edesvizkiado.hu címen

{1} Édesvíz Kiadó, Budapest, 2022

{2} Édesvíz Kiadó, Budapest, 2023.